
SLOVENSKÁ REPUBLIKA
UZNESENIE Ústavného súdu Slovenskej republiky PLs. ÚS 22/2018-7
Ústavný súd Slovenskej republiky na neverejnom zasadnutí pléna 19. septembra 2018 o sťažnosti obchodnej spoločnosti Gemeris, s. r. o., Kollárova 4, Banská Bystrica, právne zastúpenej advokátom JUDr. Ivanom Husárom, Vojenská 14, Košice, vedenej pod sp. zn. Rvp 1526/2018 vo veci namietaného porušenia jej základných práv podľa čl. 20 ods. 1 a čl. 46 ods. 1 Ústavy Slovenskej republiky, práva podľa čl. 6 ods. 1 Dohovoru o ochrane ľudských práv a základných slobôd a základného práva podľa čl. 36 ods. 1 Listiny základných práv a slobôd uznesením Okresného súdu Banská Bystrica sp. zn. 11 Er 174/2015 z 25. mája 2018 a o sťažnosti obchodnej spoločnosti Gemeris, s. r. o., Kollárova 4, Banská Bystrica, právne zastúpenej advokátom JUDr. Ivanom Husárom, Vojenská 14, Košice, vedenej pod sp. zn. Rvp 1525/2018 vo veci namietaného porušenia jej základných práv podľa čl. 20 ods. 1 a čl. 46 ods. 1 Ústavy Slovenskej republiky, práva podľa čl. 6 ods. 1 Dohovoru o ochrane ľudských práv a základných slobôd a základného práva podľa čl. 36 ods. 1 Listiny základných práv a slobôd uznesením Okresného súdu Banská Bystrica sp. zn. 2 Er 1954/2011 z 13. júna 2018 takto rozhodol: Sťažnosti obchodnej spoločnosti Gemeris, s. r. o., vedené pod sp. zn. Rvp 1526/2018 a sp. zn. Rvp 1525/2018 s p á j a na spoločné konanie, ktoré bude ďalej vedené pod sp. zn. Rvp 1525/2018.
Odôvodnenie: I. 1. Ústavnému súdu Slovenskej republiky (ďalej len „ústavný súd“) bola 31. júla 2018 doručená sťažnosť obchodnej spoločnosti Gemeris, s. r. o. (ďalej len „sťažovateľka“), právne zastúpenej advokátom JUDr. Ivanom Husárom, Vojenská 14, Košice, vedená pod sp. zn. Rvp 1525/2018, ktorou namieta porušenie svojich základných práv podľa čl. 20 ods. 1 a čl. 46 ods. 1 Ústavy Slovenskej republiky (ďalej len „ústava“), práva podľa čl. 6 ods. 1 Dohovoru o ochrane ľudských práv a základných slobôd (ďalej len „dohovor“) a základného práva podľa čl. 36 ods. 1 Listiny základných práv a slobôd (ďalej len „listina“) uznesením Okresného súdu Banská Bystrica (ďalej len „okresný súd“) sp. zn. 2 Er 1954/2011 z 13. júna 2018, a v rovnaký deň bola ústavnému súdu doručená aj sťažnosť sťažovateľky vedená pod sp. zn. Rvp 1526/2018, ktorou namieta porušenie svojich základných práv podľa čl. 20 ods. 1 a čl. 46 ods. 1 ústavy, práva podľa čl. 6 ods. 1 dohovoru a základného práva podľa čl. 36 ods. 1 listiny uznesením okresného súdu sp. zn. 11 Er 174/2015 z 25. mája 2018 (spolu len „napadnuté uznesenia“). II. 2. Podľa čl. 124 ústavy je ústavný súd nezávislým orgánom ochrany ústavnosti. Podľa čl. 127 ods. 1 ústavy ústavný súd rozhoduje o sťažnostiach fyzických osôb a právnických osôb, ak namietajú porušenie svojich základných práv alebo slobôd, alebo ľudských práv a základných slobôd vyplývajúcich z medzinárodnej zmluvy, ktorú Slovenská republika ratifikovala a bola vyhlásená spôsobom ustanoveným zákonom, ak o ochrane týchto práv a slobôd nerozhoduje iný súd. Podľa čl. 140 ústavy podrobnosti o organizácii ústavného súdu, o spôsobe konania pred ním a o postavení jeho sudcov ustanoví zákon.

3. Podľa § 31a ods. 1 zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (ďalej len „zákon o ústavnom súde“) ak tento zákon neustanovuje inak a povaha veci to nevylučuje, použijú sa na konanie pred ústavným súdom primerané ustanovenia Civilného sporového poriadku (ďalej len „CSP“) alebo Trestného poriadku. 4. Podľa § 166 ods. 1 CSP v záujme hospodárnosti konania súd spojí na spoločné konanie také konania, ktoré sa pred ním začali a skutkovo spolu súvisia alebo sa týkajú tých istých strán. Ak boli také konania pridelené viacerým sudcom toho istého súdu, rozhodne o spojení konaní ten sudca, u ktorého sa začalo konanie skôr. 5. Zákon o ústavnom súde nemá osobitné ustanovenie o spojení vecí, avšak v súlade s citovaným § 31a zákona o ústavnom súde možno v konaní o sťažnosti podľa čl. 127 ústavy použiť na prípadné spojenie vecí primerane § 166 ods. 1 CSP. 6. Po preskúmaní sťažností sťažovateľky ústavný súd zistil, že sťažnosť vedená pod sp. zn. Rvp 1525/2018, ako aj sťažnosť vedená pod sp. zn. Rvp 1526/2018 sa týka exekučného konania vedeného na okresnom súde, ktorou sťažovateľka namieta porušenie označených práv (bod 1 tohto uznesenia) napadnutými uzneseniami, ktorými okresný súd zastavil exekúciu. V oboch sťažnostiach vystupuje totožná sťažovateľka, ktorá svojimi sťažnosťami napáda uznesenia rovnakého okresného súdu. V oboch sťažnostiach je namietané porušenie tých istých práv a sťažnosti sa zakladajú na totožnom skutkovom a právnom základe (totožný je aj právny zástupca sťažovateľky, pozn.). 7. Vzhľadom na to, že ústavné sťažnosti spolu skutkovo úzko súvisia a týkajú sa tých istých strán, ústavný súd v záujme hospodárnosti konania podľa § 31a ods. 1 zákona o ústavnom súde v spojení s § 166 ods. 1 CSP rozhodol, že veci vedené pod sp. zn. Rvp 1525/2018 a sp. zn. Rvp 1526/2018 spája na spoločné konanie, ktoré bude ďalej vedené pod sp. zn. Rvp 1525/2018.

8. Tieto skutočnosti boli podkladom na záver ústavného súdu obsiahnutý vo výrokovej časti tohto rozhodnutia. P o u č e n i e : Proti tomuto rozhodnutiu nemožno podať opravný prostriedok. V Košiciach 19. septembra 2018

Zdroj: KAUZIS.SK – https://www.kauzis.sk/judikatura/r/ECLI:SK:USSR:2018:PLs.US.22.2018.1 (dáta aktuálne k 7. 11. 2026). Záväzné je znenie zverejnené súdom.




